
  Nr. 90/11013/25.04.2023
R E F E R A T   D E   A P R O B A R E

privind darea în folosință gratuită Asociației Sportive ”ATLETIC BRAD” a unui spațiu situat în municipiul Brad, strada Cuza Vodă, nr. 6 – Clădire 
Băile Comunale Brad, județul Hunedoara

Prin cererea înregistrată la Primăria Municipiului Brad sub nr. 24267 din 27.03.2023, domnul Luca Adrian Gheorghe a solicitat atribuirea în folosință gratuită a unui spațiu în scopul stabilirii sediului pentru înființarea unei asociații sportive cu numele rezervat de ”ATLETIC BRAD”.

Scopul înființării asociației sportive este acela de a se înscrie în Campionatul de minifotbal care se organizează la nivel local. Participarea cu o echipă neînregistrată, sub forma unei asociații, nu îi permite acesteia ca, ulterior, să participe la un nivel superior, respectiv meciuri organizate la nivel național.

Precizez că există posibilitatea atribuirii în folosință gratuită a unui spațiu în suprafață de 21,17 mp. compus din două încăperi, la etajul I al imobilului, proprietate private a Municipiului Brad, situat în municipiul Brad strada Cuza Vodă, nr. 6, județul Hunedoara - Clădire Băile Comunale Brad, identificat prin C.F. nr. 60801 Brad (C.F. vechi nr. 4717 Brad), număr topografic 7579/1.


Beneficiarul dreptului de folosință gratuită va suporta cheltuielile pentru utilități și va asigura întreținerea corespunzătoare a bunului imobil preluat, exercitând posesia și folosința asupra acestora, în condițiile legii.
Darea în folosinţă gratuită se va face prin încheierea unui proces - verbal de predare - primire și a unui contract de comodat  cu o perioadă de valabilitate de 5 ani,  începând cu data semnării acestuia, cu posibilitate de prelungire, prin act adițional, ca urmare a manifestării de voință a părților.

Beneficiarul nu are dreptul să schimbe destinația bunului primit în tot sau în parte, acest fapt atrăgând încetarea folosinței și reîntoarcerea bunului la proprietar.


În contextul celor de mai sus am inițiat prezentul proiect de hotărâre prin care am propus darea în folosință gratuită Asociației Sportive ”ATLETIC BRAD” a unui spațiu situat în municipiul Brad, strada Cuza Vodă, nr. 6 - Clădire Băile Comunale Brad, județul Hunedoara și îl supun spre dezbatere și aprobare plenului Consiliului Local al Municipiului Brad în forma prezentată.

Am propus, de asemenea, împuternicirea Primarului Municipiului Brad să semneze contractul de comodat.


Invoc în susţinerea propunerii mele prevederile art. 553 alin. (1) din Legea nr. 287/2009 privind Codul Civil, republicată, cu modificările și completările ulterioare, ale art. 136 alin. 4 din Constituția României, republicată,  ale art. 129 alin. (1) lit. c), alin. (6) lit. a), art. 362 alin. (2) din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

